《太史倚装待发连日枉顾话别恳恳无已叠韵奉简》
清代·慧霖

北风江上来，寒月照野屋。荐士有昌黎，爱僧如郑谷。

拟上北阙书，还对南山菊。花不受人怜，诗成招我读。

临别重论文，夜游期炳烛。于意究云何，幽情畅未足。

傥逢笑口开，无碍吟髭秃。行行重行行，为君歌一曲。

作者简介：慧霖，字梅盦，新建人，本姓李。有《松云精舍诗录》。